આ અંગે ટાટા ટ્રસ્ટના ‘ઈન્ટરનેટ સાથી’ પ્રોજેક્ટના ડિરેક્ટર ગણેશ નીલમ કહે છે, “ઈન્ટરનેટ સાથી” પ્રોજેક્ટનો અમારો મુખ્ય હેતુ ગ્રામીણ મહિલાઓ અને સમુદાયોને ઈન્ટરનેટ અને અન્ય ડિજિટલ સેવાઓ થકી જાગૃત કરવાનો છે. અમે સ્વયંસેવી બહેનોને શોધી કાઢીને તેમને ઈન્ટરનેટ જોડાણ ધરાવતા સ્માર્ટફોન અને ટેબ્લેટ આપ્યાં છે. જેઓ અન્ય મહિલાઓને ઈન્ટરનેટ વિશે માહિતગાર કરી તેનાથી કૃષિ, સ્વાસ્થ્ય, શિક્ષણ અને સમાજસુરક્ષા જેવાં સેક્ટરોમાં જોઈતી માહિતી કેવી રીતે મેળવી શકાય તે શીખવે છે. આગામી એક વર્ષમાં ૨૫૦થી ૩૦૦ ગામડાઓમાં ૭૦૦-૮૦૦ ઈન્ટરનેટ સાથી તૈયાર કરવાનું અમારું આયોજન છે. હાલ આ પ્રોજેક્ટ ગુજરાત ઉપરાંત રાજસ્થાન અને ઝારખંડમાં પણ ચાલુ છે. આ મહિલાઓની સફળતા કશુંક નવું કરવા માગતા સૌ કોઈ માટે પ્રેરણાદાયી છે. આ સફળતાથી પ્રેરાઈને અમે હવે આ પ્રોજેક્ટને આસામ, ત્રિપુરા અને મહારાષ્ટ્રમાં લાગુ કરવા જઈ રહ્યાં છીએ.”